Unser Tande Lenche  orre die Lenchetande  wie mer als gesaat hän, war mei Lieblingstande. Eichentlich war se jo bloß vun meim Großunkel seiner zwedde Fraa die Dochder. Awwer Tande bleibt schließlich Tande, aach wann es debei mol iwwer siwwe Ecke geht. Bekanntlich kann mer sich sei Verwandtschaft jo net aussuche  un so gesieh  do war unsri Lenchetande fer mich en Glicksfall. Immer war se fer mich do, hot mer geholf, wann ich  ebbes ausgefress hatt un mäh wie äämol, hot se mer aach als hinnerum e Finfmarkstick zugesteckt.  Es Äänzischt, was mer net gefall hot, dess war ehri Schwäch fer neie Hiet. Dodefor hatt se extra e Modischdin an de Hand, die wu fer se geschafft hot. Un des war aach needich, denn so große un ausgefallene Hiet hot es in kääm normale Geschäft gebb. Dess hett mich jo weiders net gesteert, wann es net Leit gebb hett, die sich do driwwer luschdich gemacht hetten. Drum hab ich zu meiner Mudder gesaat: Sei so gut  un saas doch du ehr mol, dass se sich net so große Hiet kaafe soll! Druf hot mei Mudder gemäänt: Was määnscht du, wie oft ich dess schun probiert hab, awwer dess is grad so, ob mer em Ochs ins Horn petzt. Uf mich heert se net  awwer  wie weers en mit deer? An deer hot se doch de Narre gefress, vielleicht heert se jo uf dich! Dess war mer jetzt aach werre net recht, doch was wollt ich mache? Nää hab ich net saa kenne, doch hab ich debei, ganz im Stille gehofft, dass es sich vun selwer erledicht. Vun  wääche!  Schun korzdenoh, do wars so weit. Es Tande Lenche hatt sich mol werre en neie Hut zugeleet  un der  hot alles iwwertroff, was se jemols uf em Kopp hatt! Nadierlich wollt se jetzt aach wisse, was ich devun halt.  Na?  Na?  hot se gefroot, wie gefallt er deer? Ich hab werklich net gewisst, was ich saa soll. Ganz verlä hab ich erumgestoddert: Er  er  is jo  so net iwwel  awwer määnscht de net  er weer  weer ...  Weer doch e bißche zu groß hot se meer es Wort aus em  Mund genumm. Dess wääß ich selwer  un wann dus net weidersaascht, dann verroot ich deer ebbes! Wann ich heit mit so nem Hut in die Stadt geh, dann heer ich oft die Leit als minanner duschle: Guck emol do vorne die Fraa mit dem große Hut! Siehscht de, un dess macht mer gar nix aus! Frieher, do bin ich immer ohne Hut gang  un  was määnscht de wa ich do las zu heere kriet hab? Määh wie äämol hot hinner meer ääns gepischbert: Do vorne  do guck emol! Die klää dick Fraa! Siehscht de un dess, dess hot mer  immer ebbes ausgemacht! Do bin ich anne un hab ehr en Kuss uf de Backe gebb un gesaat: Du bischt net bloß mei liebschdi Tande, du bischt aach noch die schlauscht vun allminanner!  Uf em Häämweg hab ich dann gemerkt, dass se meer zwää Finfmarksticker zugesteckt hatt. Dess war mer jetzt, ehrlich gesaat, gar net so recht! Ich hatt es doch ehrlich gemäänt un dodefor losst mer sich doch net bezahle! Annerseits hab ich dess Geld gut gebrauche kenne  un  dovun abgesieh  de Freigiebichkeit vun de  Lenchetande Grenze zu setze, dess hot meer doch jetzt werklich aach net zugestann!